የመሬት ባንክና ልማት ኮርፖሬሽን ከአርክቴክቶች ማኅበር ጋር ለመሥራት የመግባቢያ ስምምነት ተፈራረመ
የፌዴራል የመሬት ባንክና ልማት ኮርፖሬሽን ከኢትዮጵያ አርክቴክቶች ማኅበር ጋር፣ በመሬት ይዞታ ልማትና በዘርፉ ዕድገት ላይ ተባብሮ ለመሥራት የሚያስችል የመግባቢያ ስምምነት መፈራረሙን አስታወቀ፡፡ የወቅቱን ኮቪድ-19 ወረርሽኝን አስቀድሞ ለመከላከል እንዲቻል የመግባቢያ ስምምነት ፊርማ በቪዲዮ ኮንፍረንስ በመታገዝ፣ የኮርፖሬሽኑ ዋና ሥራ አስፈጻሚ ወ/ት ሌንሳ መኮንንና የኢትዮጵያ አርክቴክቶች ማኅበር ፕሬዚዳንት አቶ አማኑኤል መኮንን መፈራረማቸው ተገልጿል፡፡  የትብብር ስምምነቱ ሁለቱ አካላት በአዲስ አበባ የከተማ ልማት ሥራዎች ያሉትን ተዛማጅ ፕላኖች፣ ዲዛይኖችና ስትራቴጂዎችን በጋራ ለመገምገም ያስችላል ተብሏል፡፡ በተጨማሪም የፌዴራል መንግሥት ጽሕፈት ቤቶች ልማትን የተመለከተ ዓለም አቀፍ ትንተናና የርዕሰ ብሔሩን መቀመጫ መቀየርን በማካተት፣ የፌዴራል መንግሥት ጽሕፈት ቤቶችን በጋራ ዲዛይን ለማውጣት፣ እንዲሁም በልዩ ሁኔታ በተመረጡ የክልል ከተማ አስተዳደሮች በመሬት ይዞታ ላይ የጋራ ዲዛይን መሥራትና ተከታታይ የውይይት መድረኮችን ማዘጋጀት እንደሚያካትት ታውቋል፡፡ በተጨማሪም የማኅበሩን አቅም በማጠናከር በተከታታይነት ትብብሩን በማጠናከር፣ በጋራ ሀብት መፍጠር መቻልን ያካተተ መሆኑ ተገልጿል፡፡        በሰዎች እንቅስቃሴ ወይም በራሳቸው ዕድገት ሳቢያ የኢትዮጵያ ከተሞች በፈጣን የከተማነት ሒደት ውስጥ ያሉ ስለሆኑ፣ ይህም በፍጥነት እያደገ ያለው የከተማ ቅየሳና የንድፍ ፍላጎትን ተደራሽ በማድረግ መከናወን እንዳለበት እንደሚያመላክት ኮርፖሬሽኑ አስታውቋል፡፡ ከዚህ በመነሳት ኮርፖሬሽኑ በፌዴራል መንግሥት ተቋማትና በመንግሥት የልማት ድርጅቶች ሥር ያሉ የመሬት ይዞታዎችን በመለየትና በማልማት፣ ሁሉን አቀፍ የኢኮኖሚ ተጠቃሚነት እንዲረጋገጥ ለማስቻልና ተለዋዋጭ ከሆነው የመሬት ልማት ዑደት ጋር ለመራመድ እንዲቻል የተቋቋመ መሆኑ ተጠቁሟል፡፡የኮርፖሬሽን ዋና ሥራ አስፈጻሚ ወ/ት ሌንሳ በመግባቢያ ስምምነት ፊርማው ወቅት እንደተናገሩት፣ እንደ አርክቴክቶች ማኅበር ካሉ ማኅበራት ጋር የትብብር ሥራ ማከናወን ማኅበራቱ ያላቸውን ዕምቅ አቅም በመጠቀም ኮርፖሬሽኑ የሚያከናውናቸውን የመሬት ይዞታ ልማት ጥረቶች  በጋራ ለማስተሳሰር የሚያስችል ዓይነተኛ ሥልት ነው፡፡  ዋና ሥራ አስፈጻሚዋ፣ ‹‹ለራዕያችን መሳካት ልምዶቻችንን በመጋራትና የሠለጠነ የሰው ኃይል ፍላጎቱን በአግባቡ እንጠቀማለን፤›› ብለዋል፡፡ የኢትዮጵያ አርክቴክቶች ማኅበር ፕሬዝዳንት አቶ አማኑኤል የስምምነቱን አስፈላጊነት በተመለከተ፣ የመግባቢያ ስምምነቱ የማኅበሩ አባላት አስተዋጽኦ እንዲያበረክቱ በማስቻል ለዜጎች ምቹ የሆኑ ማኅበረ ኢኮኖሚያቸው የጎላ ከተሞችን በመፍጠር፣ ዳግም እንዲያንሰራሩ ለማድረግ እንደሚያስችል ተስፋ እንደሚያደርጉ ተናግረዋል፡፡         